હેલ્મેટ અને સીટબેલ્ટ વિના વાહન ચલાવતા લોકો સામે પોલીસ ભૂખ્યા વરૂની જેમ તૂટી પડે છે પરંતુ હવામાં ડીઝલનો ઝેરી કચરો છોડતા વાહનો, નંબર પ્લેટ વિનાના વાહનો અને કાળા કાચની ફિલ્મ લગાવીને ગેરકાયદે હેરાફેરી કરતા વાહનચાલકો ટ્રાફિક અને પોલીસને દેખાતા નથી. હકીકતમાં આ પ્રકારના વાહનો પણ જોખમથી ભરેલા છે. ટુ-વ્હિલર્સને હેલ્મેટ નહીં પહેરવા બદલ કે સીટબેલ્ટ નહીં બાંધેલા કાર ચાલકને પાવતી ફાડીને દંડ વસૂલ કરાય છે અથવા તો ઈ-મેમો આપવામાં આવે છે પરંતુ કાળા કાચની ફિલ્મ ધરાવતી કાર, નંબરપ્લેટ વિનાની કાર અને કાળો ધુમાડો કાઢતા વાહનો પોલીસની નજરમાં તો ઠીક માર્ગો પર લગાવેલા સીસીટીવી કેમેરામાં કેદ થતાં નથી. ટ્રાફિક નિયમનનું પાલન કરવામાં આવે તો તમામ પાસાનું ટ્રાફિક પોલીસે ધ્યાન રાખવાનું હોય છે. માર્ગ પર ઉભેલા ટ્રાફિકમેનનું કામ માત્ર કાળા ધુમાડા પીવાનું નથી. હવે તો સીસીટીવીમાં વાહનો કેદ થાય છે ત્યારે મુંબઈની જેમ ટ્રાફિકના કોઈપણ પ્રકારના ભંગ બદલ વાહનચાલકનું લાયસન્સ જપ્તિ સિવાય કોઈ વિકલ્પ રહ્યો નથી. આવા ગુનાઓ કરનારા તમામ વાહનચાલકોનું લાયસન્સ જપ્ત કરી લેવામાં આવશે તો આવી ઘટનાઓ આપોઆપ નિયંત્રણમાં આવી જશે. આશ્ચર્ય એ છે કે ટ્રાફિક પોલીસ વાહનચાલકને એક કે બે નહીં ટ્રાફિક ભંગના 25થી વધુ ગુનામાં પકડી શકે છે પરંતુ મેનપાવરની અછત છે.